Abakų lurdas

Abakų lurdas, dar vadinamas Kartenos lurdu – lurdo grota, įrengta Kretingos rajone, Kartenos seniūnijoje, Abakų kaimo šiauriniame pakraštyje, šlaito viršuje netoli Minijos ir Kūlupio santakos (kairiajame krante), 0,7 km į šiaurę nuo kelio , nuo Kartenos miestelio priešingoje Minijos upės pusėje. 

Akmenų mūro grota su jame stovinčia žmogaus ūgio Švč. Lurdo Marijos skulptūra, kartu su aukščiau stūksančia  Abakų koplyčia ir gydomąja galia garsėjančiu šaltiniu yra vienas iš Salantų regioninio parko lankytinų objektų. Vieta tikinčiųjų laikoma šventa, puoselėjama ir prižiūrima. Kelyje, vedančiame pro Kartenos piliakalnį, pastatytos rodyklės „Abakų lurdo grota“.
miniatiūra|240px|left|Informacinė lenta „Abakų lurdo grota“

 Istorija 

Pasak legendos, Kartenos piliakalnyje stovėjusioje pilyje gyvenę kuršiai upių santakoje įsiterpusiame aukštumos kyšulyje buvo įsirengę alką, kur šalia dabartinės lurdo vietos, garbino pagonių dievus ir aukojo jiems aukas.Kretingos muziejus. Abakai. Kaimas šalia Kartenos lurdo  Slėnyje išlikęs mitologinis Kartenos akmuo.

XVII a. Abakus Kartenos dvarininkai Sapiegos užrašė Kartenos klebonijai. 

Kartenos klebonijos palivarko žemėje, aukštumoje netoli upių santakos, gyveno vienišius Kazimieras Navirauskas. Jo sodyba stovėjo legendomis apipintoje vietovėje, vadinamoje Pastauninko kalnu. Pasakojama, kad aukštumos papėdėje susibėgdavo trys šaltiniai, prie kurių paslaptingai blyksėdavę žiburėliai, lankydavosi laumės. Prie vieno šaltinių, neva turėjusio gydomąją galią, stovėjo medinė koplytėlė, gegužės mėnesį per Kryžiaus dienas rinkdavosi kaimo gyventojai, giedodavo giesmes. 

Sodybos šeimininkui K. Navirauskui sykį prisisapnavo, kad netoli šaltinio stovi Švč. Mergelė Marija, o kalvos viršuje – Jėzus Kristus. Šiam sapnui pasikartojus dar du sykius, jis nusprendė pagerbti Mariją ir prie šaltinio pastatyti lurdo grotą. Jis netrukus ėmėsi darbo ir 1920-1921 m. prie šaltinio iš lauko akmenų išmūrijo grotą, jame pastatydamas Marijos skulptūrą. Aukščiau, ant kalvos, pastatė medinę koplyčią ir betoninę Kristaus, nešančio kryžių, skulptūrą. Skulptūromis pasirūpino ir jas atgabeno Švėkšnos klebonas Julius Maciejauskas.Kretingos muziejus. Kartenos lurdas Marijos skulptūra buvo parvežta iš Prancūzijoje esančio Lurdo, o Kristaus – iš Švėkšnos bažnyčios šventoriaus. Darbus pabaigus, lurdą 1921 m. pašventino Kartenos klebonas Kazimieras Daukša. Tarpukariu prie lurdo šventovės tikintieji traukdavo per Šv. Petro atlaidus, Gegužines pamaldas, po Šv. Mišių bažnyčioje į čia vyko iškilmingos maldininkų eisenos.

Po karo lurdą prižiūrėjo vienuolė sesuo Tarcizija (Marija Šiaulinskaitė) iš uždaryto Padvarių pranciškonių vienuolyno. Ji buvo apsistojusi pas Kazimiero Navirausko seserį Akviliną. Ji slapta mokė Abakų ir aplinkinių kaimų vaikus katekizmo, rengė juos prie pirmos Šv. Komunijos, rūpinosi neturtingais vaikais. Sovietmečiu šventa vieta buvo niekinama: koplyčioje vietinis kolūkis pylė grūdus, lurdo grota buvo aptverta spygliuota viela.

Lietuvai atgavus Nepriklausomybę, prasidėjo naujas lurdo lankymo pakilimas. 2002 m. jame pirmąkart apsilankė Telšių vyskupas Jonas Boruta. 

 Šaltiniai 

 Nuorodos 

 Sąrašas:Lietuvos lurdai
 Salantų regioninis parkas. Kartenos lurdas 
 Abakų kaimo lurdo panorama (panoramas.lt)
 Kretingos muziejus. Kartenos seniūnijos išnykę kaimai. Abakai, 3-5 p.
 Abakų lurdą ir koplyčią pastatė kaimo vienišius. pajurionaujienos.com

Kategorija:Lietuvos lurdai
Kategorija:Kretingos rajono paveldas
Kategorija:Kartena